क्रिकेट विश्वचषक, २००३ स्पर्धेत आतापर्यंत सर्वाधिक १४ संघांचा समावेश होता. कसोटी क्रिकेट खेळणारे १० संघ स्पर्धेसाठी आपोआप प्राप्त ठरले, ज्यामध्ये नुकतेच सभासदत्व मिळवलेला बांगलादेश आणि आंतरराष्ट्रीय एकदिवसीय संघाचा पूर्ण दर्जा मिळवलेल्या केनियाचा समावेश होता. इतर तीन स्थानांवर कॅनडा येथे झालेल्या २००१ आय.सी.सी. चषक स्पर्धेतील अव्वल तीन संघांचा समावेश करण्यात आला, ज्यामध्ये अनुक्रमे विजेते नेदरलँड्स आणि कॅनडा तसेच नामिबिया हे संघ होते. नामिबियाची ही पहिलीच विश्वचषक स्पर्धा, तर दुसर्‍यांदा सहभागी होणारे नेदरलँड्स आणि कॅनडा ह्यापुर्वी अनुक्रमे १९९६ आणि १९७९ मध्ये सहभागी झाले होते.